b'\n_START_ARTICLE_\nRomanski jeziki\n_START_SECTION_\nRazvoj\n_START_PARAGRAPH_\nRazvili so se iz protoindoevropskega jezika oz. indoevropskega prajezika, ki je skupni prednik vseh indoevropskih jezikov. Obstajal je v \xc4\x8dasu med 4500 pr. n. \xc5\xa1t. in 2500 pr. n. \xc5\xa1t.\n_START_SECTION_\nProtoitalski jezik\n_START_PARAGRAPH_\nProtoitalski jezik, ki je nastal iz indoevropskega prajezika, je obstajal v \xc4\x8dasu med 2500 pr. n. \xc5\xa1t. (\xc4\x8das, ko preneha obstajati indoevropski prajezik) in 1000 pr. n. \xc5\xa1t. (\xc4\x8das, ko se v Laciju pojavijo Latinsko-faliskijski jeziki, tj. ena od jezikovnih vej, ki so nastale iz protoitalskega jezika).\n_START_SECTION_\nLatinsko-faliskijski jeziki\n_START_PARAGRAPH_\nOkoli 1000 pr. n. \xc5\xa1t. so v pokrajini Lacij v dana\xc5\xa1nji Italiji obstajali latinsko-faliskijski jeziki, iz katerih se je do 6. stoletja pr. n. \xc5\xa1t. razvila latin\xc5\xa1\xc4\x8dina, ki je prednik vseh danes obstoje\xc4\x8dih romanskih jezikov, ki so edina pre\xc5\xbeivela veja italskih jezikov.\n_START_SECTION_\nLatin\xc5\xa1\xc4\x8dina\n_START_PARAGRAPH_\nLatin\xc5\xa1\xc4\x8dina se deli na formalno oz. klasi\xc4\x8dno latin\xc5\xa1\xc4\x8dino in vulgarno oz. ljudsko latin\xc5\xa1\xc4\x8dino._NEWLINE_Romanski jeziki so se razvili iz vulgarne oz. ljudske latin\xc5\xa1\xc4\x8dine, ki je izraz za neformalne pogovorne dialekte latinskega jezika, ki so jih govorili prebivalci Rimskega imperija in so se razvijali vzporedno s klasi\xc4\x8dno latin\xc5\xa1\xc4\x8dino. Nekateri vulgarno latin\xc5\xa1\xc4\x8dino imenujejo tudi "proto romanski jezik", kar pa ni isto, saj se izraz vulgarna latin\xc5\xa1\xc4\x8dina uporablja tudi za latinske dialekte, ki so obstajali potem, ko so se nekateri manj znani dialekti romanskih jezikov (npr. sardin\xc5\xa1\xc4\x8dina) \xc5\xbee lo\xc4\x8dili od vulgarne latin\xc5\xa1\xc4\x8dine in so bili posebni jeziki. Proto jezik je namre\xc4\x8d jezik, ki je skupen vsem jezikom, ki so nastali iz njega, kar pa v primeru vulgarne latin\xc5\xa1\xc4\x8dine ne velja povsem.  Dialekti vulgarne latin\xc5\xa1\xc4\x8dine so se razvijali razli\xc4\x8dno v razli\xc4\x8dnih delih Rimskega imperija in de\xc5\xbeel, kjer so se po razpadu Rimskega imperija le-ti ohranili, tako da od 8. stoletja dalje ne govorimo ve\xc4\x8d o dialektih vulgarne latin\xc5\xa1\xc4\x8dine, ampak o razli\xc4\x8dnih romanskih jezikih.\n_START_SECTION_\nRazvoj v dana\xc5\xa1nje romanske jezike\n_START_PARAGRAPH_\nNajprej se je \xc5\xa1e v \xc4\x8dasu obstoja vulgarne latin\xc5\xa1\xc4\x8dine od kontinentalnih romanskih jezikov odcepila sardin\xc5\xa1\xc4\x8dina . Nato so se kontinentalni romanski jeziki razdelili v dve veji - italo zahodno romanske in vzhodno romanske. Italo zahodno romanski jeziki so se nato razdelili v dve veji - proto italijan\xc5\xa1\xc4\x8dino, iz katere se kasneje razvije italijan\xc5\xa1\xc4\x8dina, in zahodno romanske jezike, kamor spada ve\xc4\x8dina romanskih jezikov zahodne Evrope. Zahodno romanski jeziki so se razdelili na galo romanske (Franco\xc5\xa1\xc4\x8dina, akvitan\xc5\xa1\xc4\x8dina, katalon\xc5\xa1\xc4\x8dina in retoroman\xc5\xa1\xc4\x8dina) in ibero romanske jezike (\xc5\xa1pan\xc5\xa1\xc4\x8dina, portugal\xc5\xa1\xc4\x8dina)._NEWLINE_Vzhodno romanski jeziki so se tekom razvoja razdelili na balkansko romanski jezik, iz katerega se kasneje razvijeta romun\xc5\xa1\xc4\x8dina in aromun\xc5\xa1\xc4\x8dina, ter dalmatinski jezik, ki je do danes \xc5\xbee izumrl.\n_START_SECTION_\nRomanski jeziki glede na \xc5\xa1tevilo govorcev\n_START_PARAGRAPH_\nNajve\xc4\x8d govorcev med romanskimi jeziki ima \xc5\xa1pan\xc5\xa1\xc4\x8dina (47\xc2\xa0% vseh govorcev romanskih jezikov), sledi portugal\xc5\xa1\xc4\x8dina s 26\xc2\xa0%, franco\xc5\xa1\xc4\x8dina z 11\xc2\xa0%, italijan\xc5\xa1\xc4\x8dina z 9\xc2\xa0%, romun\xc5\xa1\xc4\x8dina s 4\xc2\xa0% in katalon\xc5\xa1\xc4\x8dina z 1\xc2\xa0%.'